Anna Andrejuvová

Mgr. et Mgr. **Anna Andrejuvová** (* 5. január 1980, Bratislava) je slovenská konzervatívna politička, politologička, právnička a podnikateľka (v súčasnosti s pozastavenou živnosťou), ktorá od 20. marca 2020 do 25. októbra 2023 pôsobila ako poslankyňa Národnej rady Slovenskej republiky (NR SR) za hnutie OBYČAJNÍ ĽUDIA a nezávislé osobnosti (OĽANO), NOVA, Kresťanská únia (KÚ), ZMENA ZDOLA.

## Štúdium a profesijná kariéra
Vyrastala vo Svidníku a v Bardejove. V rokoch 19992004 absolvovala štúdium politológie na Katedre politológie Fakulty humanistiky Trnavskej univerzity v Trnave, v rámci ktorého obhájila diplomovú prácu *Komunikácia ústredných orgánov štátnej správy s médiami* pod vedením Jozefa Virčíka. V rokoch 20042009 študovala právo na Paneurópskej vysokej škole, kde vypracovala diplomovú prácu *Hierarchické usporiadanie katolíckej Cirkvi podľa Kódexu kánonického práva z roku 1983*. Ako študentka politológie získala v roku 2001 stáž na Ministerstve vnútra SR, ktoré v tom čase viedol Daniel Lipšic. V Lipšicovom ministerskom tíme pôsobila aj v rokoch 20022005 a 20102012. V roku 2005 bola generálnou sekretárkou Kresťanskodemokratickej mládeže Slovenska.

Od 1. februára 2005 do 30. júna 2006 podnikala a od 8. januára 2007 opätovne podniká v rámci živnostenského oprávnenia v sektore služieb, pričom – vzhľadom na výkon mandátu poslankyne NR SR – má od 19. marca 2020 živnosť pozastavenú.

## Politická kariéra
Do Hnutia Slovensko ( predtým OĽaNO-NOVA-KÚ-ZMENA ZDOLA ) prišla z hnutia NOVA spolu s Gáborom Grendelom a Danielom Lipšicom. V rokoch 20122020 pôsobila ako asistentka poslanca NR SR D. Lipšica.

Vo voľbách do NR SR 2020 bola zvolená do parlamentu z 15. miesta kandidátnej listiny hnutia OĽANO-NOVA-KÚ-ZMENA ZDOLA so 6034 platnými prednostnými hlasmi (t. j. 0,83 % a 22. miesto spomedzi prednostných hlasov kandidátov hnutia). V NR SR bola zvolená za predsedníčku mandátového a imunitného výboru a zároveň pôsobila ako členka Osobitného kontrolného výboru NR SR na kontrolu činnosti Vojenského spravodajstva, Výboru NR SR pre obranu a bezpečnosť a ako náhradníčka Stálej delegácie NR SR v Parlamentnom zhromaždení Rady Európy. Zameriava sa na problematiku bezpečnosti a spravodlivosti, na témy slobody.

### Politické postoje
#### Legislatíva o komunistickom režime
Andrejuvová akcentuje, že sa zameriava aj na „témy slobody“, čo sa odzrkadľuje na jej podiele na legislatíve, ktorá si kladie za cieľ rázne odmietnuť komunistický režim v Česko-Slovensku a napraviť ním spôsobené krivdy. Spolu s ďalšími koaličnými poslancami sa podieľala na návrhu novely zákona č. 241/1993 Z. z. o štátnych sviatkoch, dňoch pracovného pokoja a pamätných dňoch v znení neskorších predpisov (schválený 3. novembra 2020 ako zákon č. 325/2020 Z. z.), ktorá zaviedla Deň pamiatky obetí komunistického režimu (na 24. júna) a Deň samizdatu (na 12. októbra). Práve zavedenie pamätného dňa samizdatu bolo jej osobnou iniciatívou.

Medzi jej ďalšiu legislatívnu iniciatívu patril návrh novely zákona č. 125/1996 Z. z. o nemorálnosti a protiprávnosti komunistického systému a ktorým sa menia a dopĺňajú niektoré zákony (schválený 4. novembra 2020 ako zákon č. 338/2020 Z. z.), ktorá o. i. zaviedla zákaz „[u]miestňovať na pamätníkoch, pomníkoch a pamätných tabuliach texty, vyobrazenia a symboly oslavujúce, propagujúce alebo obhajujúce režim založený na komunistickej ideológii alebo jeho predstaviteľov“.

Ako hlavná predkladateľka sa zaslúžila o prijatie návrhu novely zákona č. 274/2007 Z. z. o príplatku k dôchodku politickým väzňom v znení neskorších predpisov a ktorým sa dopĺňajú niektoré zákony (schválený 26. novembra 2020 ako zákon č. 365/2020 Z. z.), vďaka ktorému sa zvýšil príplatok z piatich na 10 eur za každý mesiac obmedzenia slobody a zároveň bola politickým väzňom v januári 2021 vyplatená symbolická suma 1989 eur.

Podieľala sa aj na návrhu na vydanie zákona o odobratí nezaslúžených benefitov predstaviteľom komunistického režimu, doručenom do kancelárie NR SR 16. apríla 2021, ktorý by znamenal zníženie dôchodkov politickým predstaviteľom režimu, ako aj zamestnancom Ústredného výboru Komunistickej strany Československa, Štátnej bezpečnosti Zboru národnej bezpečnosti a pod.

#### Umelé prerušenie tehotenstva a rodinná politika
Na webe hnutia Andrejuvová prezentuje, že „[o]chrana života nenarodených detí, podpora rodín a dôstojnosť v starobe sú [...] oblasti s veľkými medzerami, kde sa dá mnohé vylepšiť“, pričom zároveň poukazuje na to, že sa ako dobrovoľníčka podieľa na organizácii Národného pochodu za život. Jedným z cieľom tohto podujatia je o. i. zakázať, resp. obmedziť možnosť umelého prerušenia tehotenstva (UPT). Keď sa táto téma v júli 2020 dostala na pôdu parlamentu, Andrejuvová hlasovala za všetky návrhy týkajúce sa obmedzenia prístupu k UPT, a to vrátane návrhu, ktorý predložila skupina opozičných poslancov poslaneckého klubu Kotlebovcov – Ľudovej strany Naše Slovensko a ktorý by znamenal zákaz UPT okrem prípadov ohrozenia života ženy, otehotnenia v dôsledku trestného činu a geneticky chybného vývoja plodu. Takýto postup podľa poslancov strán Sloboda a Solidarita a ZA ĽUDÍ stál v rozpore s čl. II bodom 10 koaličnej zmluvy, Andrejuvová túto interpretáciu však odmietla a tvrdila, že za návrh kotlebovcov hlasovala len preto, že išlo o „plagiát našich návrhov, pána Vašečku a pána Krajniaka z minulého volebného obdobia. Išlo o naše návrhy z čias, keď sme boli v opozícii, a tie by som podporila.“

V súvislosti so snahou o zníženie miery UPT spolu s Michalom Šipošom, Luciou Drábikovou a Marekom Šefčíkom navrhla novelu zákona č. 461/2003 Z. z. o sociálnom poistení, ktorá bola schválená 10. decembra 2020 ako zákon č. 426/2020 Z. z. a ktorou sa zaviedla nová sociálna dávka z nemocenského poistenia – „tehotenské“ – na zabezpečenie príjmu na úhradu zvýšených výdavkov spojených s tehotenstvom.

17. marca 2021 Andrejuvová opätovne hlasovala za návrh kotlebovcov, ktorý sa tentoraz týkal snahy novelizovať Ústavu SR tak, aby obsahovala ustanovenie o „nemennosti“ pohlavnej identity človeka, ktorá je „určená jeho pohlavím pri narodení“ a ustanovenie, že „rodičia sú otec – muž a matka – žena“, aby bola – v zmysle dôvodovej správy k návrhu – do budúcnosti znemožnená „možnosť prijímať do budúcnosti zákony, zavádzajúce adopcie takýchto detí homosexuálnymi pármi“. Návrh napokon hlasovaním neprešiel. Andrejuvová sa vyjadrila, že dôvodovú správu nebrala do úvahy, no odpovedi na otázku *[[Denník N|Denníka N]]*, či súhlasí s odoberaním detí párom rovnakého pohlavia sa vyhla.

#### Regulácia hazardných hier
Andrejuvová patrila k skupine koaličných poslancov, ktorá sa podieľala na návrhu novely zákona č. 30/2019 Z. z. o hazardných hrách (schválený 29. septembra 2020 ako zákon č. 287/2020 Z. z.), ktorá sprísnila podmienky prevádzkovania hazardných hier, umožnila obciam zakázať prevádzku hazardných hier aj bez petície, rozšírila kompetencie Úradu pre reguláciu hazardných hier a zaviedla dodatočnú reguláciu na ochranu patologických hráčov (gamblerov).

## Referencie

Kategória:Slovenskí politológovia
Kategória:Slovenskí právnici
Kategória:Slovenskí podnikatelia
Kategória:Slovenské političky
Kategória:Politici NOVA
Kategória:Politici OĽaNO
Kategória:Poslanci NR SR (2020 – 2023)
Kategória:Absolventi Trnavskej univerzity v Trnave
Kategória:Absolventi Paneurópskej vysokej školy